钦定古今图书集成/理学汇编/学行典/第021卷 > 皇极经世心易发微二 > 《观物元机》
## 钦定古今图书集成/理学汇编/学行典/第021卷 > 皇极经世心易发微二 > 《观物元机》

元机者，“寂然不动，感而遂通”之几也。故人来求我之
际，必先聪其听，明其视，虚心以待之。当夫未成卦之
时，所闻者何事，所见者何物，观其动静而断之曰，为
何事也。及卦已成之后，所见者何物，所闻者何事，亦
观其动静而断之曰，事成之后有何物，有何事也。故
必分其向背。盖人物方来为向，人物已去为背，向则
吉凶之方至，背则吉凶之已过。吉事欲其向也，凶事
欲其背也。如鸦报凶，叫而来则祸将至，叫而去则灾
已往。不惟是也，凡物皆然。如闻见宰杀屠烹之类，是
为骨肉分离，占病占产者忌之，如逢栽培种植之类，
是为生气得活，占产占病喜之，见人作事方毕，则事
之将来者已过也。见人作事将兴，则事之方兴而未
艾也。如樵者荷担而去，牧者逐牛而出，渔者撒网，钓
者垂竿。为事之方兴也，如樵者负薪而归，牧者驱犊
而返，收纶罢钓，可为吉凶将来已往之验也。略举一
隅，在乎触类。